Eks-spesialsoldat: Algerie-aksjonen er «absolutt galskap»
- Når du går til en slik aksjon vet du at risikoen for at gisler vil dø er svært stor. Velger du å aksjonere likevel, må det være fordi du vet at sannsynligheten er større for at flere vil dø om du ikke gjør det, sier Richard Filon til VG Nett. Han har bakgrunn fra den britiske spesialstyrken SAS, og jobber i dag som sikkerhetsekspert og gisselforhandler i AKE Group, et av verdens største sikkerhetsselskaper. - Når du skal redde gisler, gjelder det å vite mest mulig om situasjonen på bakken. Du må vite hvem gisseltakerne er, hva de vil, hvordan de er bevæpnet og nøyaktig hvor de befinner seg. Det er utrolig mye som kan gå galt, og jeg kan umulig forestille meg at de algeriske soldatene hadde full kontroll på hele det enorme anlegget før de gikk til aksjon, sier Filon. Ifølge NTB satte algeriske myndigheter inn både luft- og bakkestyrker i aksjonen mot gassanlegget torsdag ettermiddag. Like før klokken 21 meldte det statlige nyhetsbyrået APS at aksjonen er avsluttet. Statoil opplyser at situasjonen fortsatt er uavklart for ni nordmenn.Hvor mange som er drept, skadet eller reddet etter gisselaksjonen, er torsdag kveld fortsatt usikkert. - Hva synes du om aksjonen? - I utgangspunktet skal du kun gå til aksjon dersom gislenes liv er i stor fare. De kan selvfølgelig ha hatt gode grunner for å aksjonere. Men akkurat nå virker det som absolutt galskap, sier han Det skal ha vært spesialoperatører fra den algeriske spesialstyrken Group specialized intervention (GIS) som støttet av helikoptre gikk til aksjon mot gassanlegget i In Amenas i Algerie. Også Japan er kritisk til aksjonen. Den japanske viseutenriksministeren Minoru Kiuchi er i Algerie, og har bedt den algeriske regjeringen om å stoppe operasjonen umiddelbart. På en pressekonferanse opplyset statsminister Jens Stoltenberg at Norge ikke ble varslet om aksjonen, slik de hadde bedt om.Detaljene om aksjonen er ikke kjent, men en kilde nyhetsbyrået TSA har snakket sier at gisseltakerne forsøkte å forlate området med gislene da sikkerhetsstyrkene angrep. Instituttsjef ved Fafo, Jon Pedersen, mener mye tyder på at aksjonen ikke var planlagt. - Det skjedde midt på dagen, uten muligheter til å skjule aksjonen i nattemørket. Dermed mistet de overraskelsesmomentet. Det kan tyde på at det var tatt en rask avgjørelse om at dette måtte gjøres, sier Pedersen, som i flere år har fulgt situasjonen i denne regionen av Afrika tett. Algeriske myndigheter skal ifølge flere medier ha avvist tilbud om hjelp fra både amerikanske, britiske og franske spesialstyrker i forkant av aksjonen. Først torsdag kveld, da myndighetene hevdet at aksjonen var over, ble det ifølge ABC News observert en amerikansk drone over anlegget.David Cameron ble i likhet med Stoltenberg ikke informert om at det skulle igangsettes en militæroperasjon for å frigi gislene. En talsperson sier at Storbritannia «ville ha foretrukket å bli informert». Pedersen er imidlertid usikker på om det var praktisk mulig. - Det virker som om sikkerhetsstyrkene reagerte på et eller annet som skjedde. Da har de neppe tatt tid til å ringe rundt og fortelle om det, sier Pedersen, som understreker at detaljene rundt angrepet foreløpig er uklare. Også tidligere forsvarssjef Sverre Diesen er kritisk til måten aksjonen ble gjennomført på. - En aksjon mot gisseltakere krever detaljert og god informasjon om et anlegg som det i Algerie, om hvordan anlegget er bygget opp, hvor gisler og gisseltagere befinner seg. Uansett velger man ikke en slik løsning med mindre det ikke finnes andre utveier, sier Diesen til Aftenposten.Algeriske myndigheter har sagt til statsminister Jens Stoltenberg at de ikke hadde noe annet valg enn å angripe. Torsdag kveld sier kommunikasjonsministeren ifølge det statlige nyhetsbyrået APS at «et betydelig antall terrorister ble nøytralisert». Han sier videre at de gjorde alt som sto i deres makt for å hindre at noen mistet livet. FN fordømmer gisselaksjonen i Algerie. USA sier at de er bekymret for sine statsborgere i det pågående gisseldramaet.
I ettermiddag stormet algeriske spesialstyrker gassanlegget i Algerie. - Galskap, mener tidligere spesialsoldat.